Byerne bliver større, vejene bliver bredere, skovene vokser, landbruget udvides, vindmøller skyder op og solfangeranlæggene breder sig.

Planerne for det danske areal er mange. Men nok også for mange viser et omfattende studie, som Teknologirådet i dag offentliggør.

- Vi har regnet lidt på alle de planer og ønsker, som er vedtaget eller ved at blive vedtaget. Der kan vi se, at der er planer for 140 procent af Danmarks areal. Og i kraft af, at vi kun har 100 procent at gøre godt med, har vi en udfordring her, siger Søren Gram, der er projektleder hos Teknologirådet.

Klimaet æder af Danmark

Det er blandt andet planer for naturgenopretning og nye arealer til vedvarende energi, som fylder godt op i den fremskrivning, som de fire forskere ved Aalborg Universitet har lavet.

På mange leder er vi presset på vores arealer, så bliver der kamp om pladsen. Søren Gram, projektleder Teknologirådet

Ikke mindst klimatilpasningen kommer til at gøre et indhug i de samlede danske arealer i fremtiden, forklarer Søren Gram:

- Klimaet æder, og stigende vandstand presser os på land. Vi vil også se kraftigere skybrud, som betyder, at nogle landbrugsområder ikke kan bruges i fremtiden, fordi de skal bruges til at opmagasinere skybrud. Men der har landmanden sine afgrøder, og der er forskellige afvejelser af, hvad der er vigtigst her, siger Søren Gram.

Læs også : Regeringen vil tillade byggeri og vindmøller i skovene

- På mange leder er vi presset på vores arealer, så der bliver kamp om pladsen, fortsætter han.

Staten tager ikke ansvar

At der er lagt planer, som omfatter 140 procent af Danmarks areal skyldes, at der ikke er nogen koordinering eller centrale retningslinjer for arealanvendelsen i Danmark.

Det forklarer Lone Søderkvist Kristensen, der er lektor i det åbne lands planlægning ved Københavns Universitet.

- Problemet for tiden er, at staten ikke er særligt villig til at komme med udmeldinger om, hvad de statslige interesser og prioriteringer er. Dermed lægger man hele ansvaret over til 98 kommuner, og det bliver op til dem at finde ud af, hvordan arealanvendelsen skal tiltrettelægges. Men det betyder så også, at der ikke bliver snakket sammen, siger hun.

Læs også : Struer nægter at være stemplet som naturens bundprop

Brug for rammer

Hun efterlyser en klar udmelding fra politikerne og håber, at rapporten og dagens konference på Christiansborg kan sætte gang i et arbejde mod nogle centrale retningslinjer, som kommunerne kan læne sig opad: